El Pla d'Estalvi i Eficiència Energètica als edificis i equipaments de la Generalitat de Catalunya en xifres
La Generalitat de Catalunya aprova el 4 de desembre de 2018 el Pla d'estalvi i eficiència energètica als edificis i equipaments de la Generalitat 2018-2022.
El Pla té com objectius principals realitzar inversions en eficiència energètica, optimitzar la gestió energètica de la Generalitat, modernitzar les seves instal·lacions, reforçar el seu compromís amb el medi ambient i exercir de tractor per al sector i per a la societat.
Es proposa assolir una reducció en el consum d'energia i d'emissions del 7,7% anual a partir de l'any 2022 respecte al 2017, i una disminució estimada del 5,5% anual de la factura energètica de l'administració catalana.
Aquest acord de govern s'emmarca en el desenvolupament del Pacte Nacional per a la Transició Energètica de Catalunya, que proposa el canvi del sistema energètic cap a un model d'energia neta i descentralitzada.
En aquest marc global, les administracions públiques i, en concret, l'administració pública catalana, han de servir d'exemple de bones pràctiques de gestió de l'energia davant els ciutadans i les empreses del país.
Tant el document de bases del Pacte, aprovat pel Govern de la Generalitat de Catalunya el 2017, com el Pla d'Energia i Canvi Climàtic de Catalunya 2012-2020 (PECAC 2020), aprovat pel Govern el 2012, emfatitzen aquest paper exemplificador que ha de tenir la pròpia Generalitat de Catalunya optimitzant el consum d'energia en els seus edificis i equipaments.
El 24 d'abril de 2007 es va aprovar per Acord de Govern el primer Pla d'Estalvi i Eficiència Energètica als edificis i equipaments de la Generalitat de Catalunya (2007-2011), aquest Pla inicial ha tingut dues revisions, segons acords aprovats el 30 d'agost de 2011 i el 16 de juny de 2015.
Aquestes revisions han estat necessàries arran de la previsió de l'increment dels costos energètics, la variació de la repartició interna dels costos d'energia elèctrica i la necessitat d'aprofundir en el rol exemplificatiu de la Generalitat en aquest àmbit.
Aquest nou impuls del Pla ha permès la revisió dels objectius pel que fa a la seva actualització, la periodificació en el temps, l'ampliació al sector públic de la Generalitat de Catalunya i l'atribució d'objectius específics per a cada Departament.
Es preveu que les actuacions i inversions previstes en el Pla s'executin de forma prioritària a partir de capital privat aportat per les empreses de serveis d'eficiència energètica en la modalitat de contractes de rendiment energètic amb estalvis garantits i/o de contractes de serveis d'energies renovables.
Aquest Pla s'insereix en el procés de transició cap a un nou model energètic més net, sostenible i democràtic que està vivint Catalunya, i s'alineen amb la política energètica de la Unió Europea, amb la Llei de Canvi Climàtic i amb el Pacte Nacional per a la Transició Energètica, amb l'objectiu d'assentar les bases d'aquest nou model energètic i facilitar el procés de transició.
Aquest nou impuls, també, es coordina amb l'Estratègia per a l'aprofitament energètic de la biomassa forestal i agrícola, potenciant la utilització de la biomassa per a la producció d'energia tèrmica als edificis de la Generalitat de Catalunya, aprovada el 18 de febrer del 2014.
El nou Pla dona continuïtat als darrers plans d'estalvi actualitzant diferents factors que recullen:
El Pla d'Estalvi i Eficiència Energètica als edificis i equipaments de la Generalitat de Catalunya (2018-2022) és un projecte del conjunt del Govern, amb els següents objectius:
• Reduir el 7,7% el consum d'energia dels edificis de la Generalitat de Catalunya l'any 2022 respecte al consum de 2017.
• Fixar un objectiu d'implantació de les energies renovables a la Generalitat de Catalunya.
• Instal·lar un mínim de 20MW d'energia solar fotovoltaica en règim d'autoconsum als edificis de la Generalitat de Catalunya.
• Instal·lar un mínim de 200 punts d'infraestructura de recàrrega per a vehicles elèctrics.
• Dissenyar els edificis d'obra nova com a edificis de consum d'energia gairebé nul.
• Implementar el servei de comptabilitat energètica als edificis existents.
Amb l'extensió i la revisió del Pla es preveu que es generi una inversió total en millores d'eficiència energètica de l'ordre de 47,5M€ en el període 2018-2022 provinent preferentment de les empreses de serveis energètics.
L'objectiu global d'estalvi es distribueix entre els diferents Departaments de la Generalitat de Catalunya segons el seu consum energètic.
El pla també contempla la realització d'auditories energètiques a tots els edificis públics, el compliment de criteris de disseny per a l'obra nova o grans rehabilitacions perquè siguin de consum gairebé nul i l'extensió de serveis de gestió energètica a tots els edificis i equipaments.
Aquest conjunt d'actuacions de millora, per assolir els objectius d'estalvi, es realitzaran preferentment per empreses de serveis, sense aportació de pressupost propi i segons dos models contractuals:
El Govern ha aprovat un pla per implantar fins al 2022 instal·lacions d'energia solar fotovoltaica a les cobertes dels edificis per 20 MW, amb una inversió prevista de 30 M€ i una generació d'energia renovable de 27 GWh/any, aproximadament el 2% del consum energètic dels edificis i equipaments de la Generalitat de Catalunya.
Acords de compra d'energia a llarg termini
S'està treballant en el model de contracte per a l'administració publica per adaptar el model actual del secor privat.
De moment no hi ha experiències d'aquest tipus de contracte a l'administració publica que ha de complir els requeriments específics recollits en la llei de contractes del sector públic.
Compra d'energia elèctrica amb certificació d'origen renovable
Pràcticament el total de l'energia adquirida per la Generalitat de Catalunya te certificació d'origen 100% renovable.
En totes les compres agrupades i de gran volum de compra ja s'ha considerat la certificació d'origen renovable al 100%, com és el cas de la Comissió Central de Subministraments que compra l'energia elèctrica pels departaments, el Consorci de Serveis Universitaris de Catalunya (CSUC) que compra energia elèctrica per les universitats, hospitals i centres de salut, així com en el cas de Ferrocarrils de la Generalitat.
Això significa que s'han avançat els objectius fixats en la Llei de Canvi Climàtic que estableix un minin del 80% de compra d'energia elèctrica renovable al 2020.